L I G J Nr.8391, DATE 28.10.1998

PER SHERBIMIN INFORMATIV KOMBETAR

Në mbështetje të nenit 16 të ligjit nr. 7491, datë 29.4.1991 "Për dispozitat kryesore kushtetuese", me propozimin e Këshillit të Ministrave,

KUVENDI POPULLOR I REPUBLIKES SE SHQIPERISE

V E N D O S I :

NENI 1

Shërbimi Informativ Kombëtar (SHIK) është organ informative në funksion të sigurimit kombëtar, që vepron në përputhje me dispozitat kryesore kushtetuese dhe me ligjet e Republikës së Shqipërisë.

NENI 2

Shërbimi Informativ Kombëtar siguron informacionin e domosdoshëm nga zbulimi dhe kundërzbulimi për problemet që lidhen me sigurimin kombëtar.

SHIK-u ushtron veprimtarinë e vet duke përdorur mënyra dhe mjete të ligjshme.

NENI 3

Shërbimi Informativ Kombëtar ka këto detyra kryesore:

- Mbledh informacion nga jashtë në funksion të sigurimit kombëtar.

- Kryen veprimtari kundërzbulimi për ruajtjen e integritetit, të pavarësisë e të rendit kushtetues.

- Mbledh informacion për terrorizmin, për prodhimin dhe trafikun e narkotikëve, për prodhimin e armëve të dëmtimit në masë, për krimet kundër mjedisit.

- Mbledh informacion për krimin e organizuar, që cenon sigurinë kombëtare.

- Mbron sigurinë e veprimtarisë së vet, të informacionit, të punonjësve dhe të pasurisë me mjete të përshtatshme, duke përfshirë verifikimin e kualifikimin e kandidatëve, të të punësuarve e të kontraktuesve.

- Kryen veprimtari mbështetëse tekniko-administrative, sipas nevojave për realizimin e funksioneve të mësipërme.

Për realizimin e detyrave të mësipërme Shërbimi Informativ Kombëtar ruan raporte të drejta ndërmjet nevojës së sigurimit të informacionit të domosdoshëm dhe respektimit të të drejtave dhe të lirive të individit.

Ligjshmëria, objektiviteti dhe sekreti janë parimet bazë të punës së këtij organi.

NENI 4

Shërbimi Informativ Kombëtar është institucion qendror, që varet nga Kryetari i Këshillit të Ministrave.

NENI 5

Shërbimi Informativ Kombëtar drejtohet nga Kryetari, i cili përgjigjet për veprimtarinë e tij.

Kryetari e zëvendëskryetari i tij emërohen e shkarkohen nga Presidenti i Republikës me propozim të Kryetarit të Këshillit të Ministrave.

Kryetari i SHIK-ut ka këto detyra:

- Informon dhe raporton te Presidenti i Republikës dhe te Kryetari i Këshillit të Ministrave për probleme që lidhen me sigurimin kombëtar.

- Përgjigjet për mbledhjen, analizimin dhe shpërndarjen e informacionit, i cili duhet të jetë objektiv dhe i pavarur nga konsideratat politike.

- Mbron metodat dhe burimet e informacionit nga ndërhyrjet e paautorizuara.

- Statusi i tij, për efekte trajtimi ekonomik, njësohet me atë të një ministri, ndërsa ai i zëvendëskryetarit të SHIK-ut me atë të një zëvendësministri.

NENI 6

Shërbimi Informativ Kombëtar e ushtron veprimtarinë e tij në përputhje me procedurat e hartuara nga Kryetari dhe të miratuara nga Prokurori i Përgjithshëm i Republikës së

Shqipërisë. Prokurori i Përgjithshëm ka të drejtë të ushtrojë kontroll mbi zbatimin e këtyre procedurave.

Këto procedura përcaktojnë:

a) mënyrat e sigurimit të informacionit nga zbulimi dhe kundërzbulimi;

b) përdorimin e teknikave të kontrollit fizik dhe elektronik;

c) format e nevojshme për të mbrojtur metodat dhe burimet e zbulimit dhe të kundërzbulimit nga ndërhyrjet e paautorizuara;

ç) rrugët për verifikimin dhe vërtetimin e burimeve të informacionit;

d) mbledhjen e informacionit në lidhje me personat që parashikohet të jenë burime informacioni.

Ndalohet përdorimi i këtyre procedurave ndaj deputetëve të Kuvendit Popullor, pa marrë më parë autorizimin me shkrim nga Kryetari i Kuvendit Popullor dhe ndaj anëtarëve të Këshillit të Ministrave, pa marrë më parë autorizimin me shkrim nga Kryetari i Këshillit të Ministrave.

NENI 7

Veprimtaria e Shërbimit Informativ Kombëtar kontrollohet nga Kuvendi Popullor nëpërmjet Nënkomisionit të Përhershëm Parlamentar të ngritur për këtë qëllim.

Kryetari i raporton komisionit të paktën një herë në vit.

Raportimet në këtë komision bëhen në mënyrë të tillë që të mbrohen burimet dhe informacioni i klasifikuar.

Kryetari i Shërbimit Informativ Kombëtar raporton edhe në Këshillin e Ministrave, sipas përcaktimit të Kryetarit të Këshillit të Ministrave.

NENI 8

Shërbimi Informativ Kombëtar ka buxhetin e tij vjetor.

Aktet ligjore e nënligjore në fuqi për përdorimin dhe kontrollin e fondeve publike nuk zbatohen për veprimtari specifike operative të SHIK-ut. Përdorimi dhe kontrolli i fondeve

të kësaj veprimtarie rregullohet me vendim të Këshillit të Ministrave.

Nënkomisioni i Përhershëm Parlamentar, i ngritur sipas nenit 7, ka të drejtë të kontrollojë përdorimin e këtyre fondeve.

NENI 9

Shërbimi Informativ Kombëtar nuk kryen veprimtari të karakterit ushtarak ose policor.

Kur SHIK-u krijon bindjen për një shkelje të ligjit, informon në institucionin përkatës, duke mbrojtur burimet dhe metodat informative.

Shërbimi Informativ Kombëtar në fun ksion të realizimit të detyrave të tij mund të bashkëpunojë me shërbimet informative të vendeve të tjera.

NENI 10

Shërbimi Informativ Kombëtar përjashtohet nga detyrimet që kërkojnë publikimin e metodave të punës dhe të burimeve të informacionit, të informacionit të klasifikuar, të strukturave, të funksioneve, të emrave, të titujve zyrtarë, të pagave e të numrit të personelit.

Veprimtaria informative e SHIK-ut mbështetet me strukturat legale dhe të fshehta.

Punonjësit e SHIK-ut gëzojnë statusin e ushtarakut.

Punonjësit e SHIK-ut detyrohen të ruajnë sekretin shtetëror dhe të nënshkruajnë një deklaratë për këtë qëllim. Detyrimi i ruajtjes së sekretit vazhdon edhe pasi punonjësi shkëput marrëdhëniet e punës.

Për dhënien e informacionit të klasifikuar personave të paautorizuar, punonjësit e SHIK-ut mbajnë përgjegjësi, sipas ligjeve në fuqi.

Në funksion të realizimit të detyrave, që rrjedhin nga ky ligj, me qëllim kamuflimi, SHIK-u mund të ketë dhe të administrojë pasuri dhe aktiviteteve ekonomike, si dhe mund të integrohet në institucionet e tjera shtetërore.

NENI 11

Shërbimi Informativ Kombëtar është organ i depolitizuar.

Punonjësit e tij detyrohen të nënshkruajnë e të zbatojnë deklaratën e departizimit.

NENI 12

Këshilli i Ministrave emëron një inspektor të përgjithshëm përgjegjës për kryerjen e inspektimeve në veprimet e SHIK-ut.

Emërimi i tij bëhet në përputhje me standardet e sigurimit dhe të përvojës së mëparshme në këtë fushë.

Inspektori i përgjithshëm i raporton drejtpërsëdrejti Kryetarit të Këshillit të Ministrave dhe është nën varësinë e kryetarit të SHIK-ut. Kryetari i SHik-ut mund ta ndalojë inspektorin e përgjithshëm nga ndonjë inspektim, nëse ai e sheh të domosdoshme një gjë të tillë për mbrojtjen e interesave të sigurimit kombëtar, duke informuar menjëherë Kryetarin e

Këshillit të Ministrave.

Inspektori i përgjithshëm ka të drejtë të ushtrojë kontroll mbi veprimtarinë e SHIK-ut. Inspektori i përgjithshëm informon kryetarin e SHIK-ut për shkeljet e ligjit dhe për probleme të tjera serioze që mund të hasen në veprimtarinë e SHIK-ut, rekomandon veprime korrigjuese dhe merr përsipër mbrojtjen e informacionit të klasifikuar gjatë përgatitjes së raportit.

NENI 13

Organizimi dhe struktura e Shërbimit Informativ Kombëtar miratohen nga Kryetari i Këshillit të Ministrave.

Funksionimi i brendshëm i SHIK-ut rregullohet nëpërmjet akteve normative të miratuara nga Kryetari i SHIK-ut.

SHIK-u bashkëpunon me institucionet e tjera shtetërore në zbatim të këtij ligji, duke u dhënë informacion deri në atë masë që lejon mbrojtja e burimeve dhe e metodave të punës.

Punonjësit e SHIK-ut kanë të drejtë të kërkojnë informacion për përmbushjen e detyrave në funksion të sigurimit kombëtar nga drejtuesit e institucioneve qendrore, lokale, personat fizikë e juridikë shtetërorë ose privatë.

SHIK-u ka detyrimin e sigurimit të fshehtësisë së këtij informacioni, i cili përbën sekret shtetëror.

SHIK-ut mund të kontraktojë me institucione, persona të tjerë juridikë e fizikë për përmbushjen e detyrave, në përputhje me standardet e sigurimit, të përcaktuara nga Kryetari i tij.

NENI 14

Për të realizuar qëllimin në funksion të sigurimit kombëtar, Shërbimi Informativ Kombëtar bashkërendon dhe drejton punën për grumbullimin e shkëmbimin e informacionit me shërbimet informative të strukturave të tjera shtetërore, të parashikuara me ligj.

NENI 15

Punonjësit e Shërbimit Informativ Kombëtar kanë këto detyra dhe të drejta:

- Zbatojnë urdhrat e Kryetarit apo të çdo eprori, që nuk bien në kundërshtim me këtë ligj.

- Zbatojnë rregullat e etikës të miratuara nga Këshilli i Ministrave.

- Gëzojnë të drejtën e ndihmës së ligjshme dhe të përshtatshme nga SHIK-u, si gjatë ushtrimit të detyrës, ashtu edhe kur kanë shkëputur marrëdhëniet me të, kur ndaj tyre vepron një akt kriminal për shkak të detyrës që kryejnë ose kanë kryer.

Nuk e përfitojnë këtë ndihmë në rast se veprojnë jashtë autoritetit të SHIK-ut ose abuzojnë me detyrën.

- Përfitojnë nga aktet ligjore e nënligjore në fuqi për punësimin, ndihmë mjekësore, pensionin dhe të drejta të tjera.

Përveç kushteve dhe kritereve për punësim që zbatohen në institucionet e tjera, për punonjësit dhe kandidatët e SHIK-ut përcaktohen edhe kushte të veçanta në interes të sigurimit kombëtar.

- Me akte nënligjore mund të jepen përfitime ose leje të veçanta për punonjësit e SHIK-ut, lidhur me shpërblimet, udhëtimet e autorizuara zyrtare, veprimet për sigurimin fizik, kryerjen e veprimeve operative, kur pagesa e këtyre shërbimeve është e domosdoshme për të përmbushur detyrat funksionale.

- Kryetari i Shërbimit Informativ Kombëtar autorizon njësi të veçanta të mbajnë armatim gjatë ushtrimit të detyrës, në përputhje me dispozitat ligjore në fuqi.

NENI 16

Ngarkohet Këshilli i Ministrave dhe Kryetari i Shërbimit Informativ Kombëtar të nxjerrin aktet e nevojshme nënligjore në zbatim të këtij ligji.

NENI 17

Ligji nr. 7495, datë 2.7.1991 "Për organizimin e Shërbimit Informativ Kombëtar" shfuqizohet.

NENI 18

Ky ligj hyn në fuqi 15 ditë pas botimit në Fletoren Zyrtare.

L I G J Nr.8479, datë 29.4.1999

PËR DISA NDRYSHIME NË LIGJIN NR.8391, DATË 28.10.1998 "PËR SHËRBIMIN INFORMATIV KOMBËTAR"

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave

K U V E N D I I REPUBLIKËS SË SHQIPËRISË

V E N D O S I:

Neni 1

Në ligjin nr.8391, datë 28.10.1998 bëhen këto ndryshime:

"Në nenin 1, fjalët "dispozitat kryesore kushtetuese" zëvendësohen me fjalën "Kushtetutën"".

Neni 2

Në nenin 3 paragrafi i tretë, fjalët "respektimit të të drejtave dhe të lirive të individit" zëvendësohen me fjalët "respektimit të të drejtave dhe lirive themelore të njeriut".

Neni 3

Në nenin 5 paragrafi 2 bëhen këto ndryshime:

- Fjala "zëvendëskryetar" zëvendësohet me fjalën "zëvendësdrejtor".

- Në fund të këtij paragrafi shtohet fjalia:

"Punonjësit e tjerë emërohen e shkarkohen nga Drejtori i SHIK-ut."

Neni 4

Në të gjitha dispozitat e këtij ligji, fjalët "Kryetari i Këshillit të Ministrave" zëvendësohen me fjalën "Kryeministri".

Në të gjitha dispozitat e këtij ligji, fjala "kryetar" zëvendësohet me fjalën "drejtor".

Neni 5

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.2356, date 3.5.1999 te Presidentit te Republikës se Shqipërisë Rexhep Meidani

LIGJ

Nr .9400, datë 12.5.2005

PËR NJË NDRYSHIM NË LIGJIN NR.8391, DATË 28.10.1998 "PËR SHËRBIMIN INFORMATIV KOMBËTAR", I NDRYSHUAR

Në mbështetje të neneve 78 dhe 81 pika 1 e Kushtetutës, me propozimin e deputetit Fatos Beja,

KUVENDI I REPUBLIKËS SË SHQIPËRISË

VENDOSI:

Neni 1

Në nenin 10, paragrafi i tretë, fjalia "Punonjësit e SHIK-ut gëzojnë statusin e ushtarakut" zëvendësohet me fjalinë "Punonjësit e SHISH-it gëzojnë statusin e tyre".

Neni 2

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr .4605, datë 1.6.2005 të Presidentit të Republikës së Shqipërisë, Alfred Moisiu